У аўторак Аляксандр Лукашэнка правёў нараду, на якой абмяркоўваўся шматпакутны беларускі бюджэт. Тое, што грошай няма зусім, зразумела кожнаму і без нарады, і таму прысвечаная яна была дэ-факта пошуку тых самых грошай. Урад унёс кіраўніку дзяржавы праект указа, якім прапануецца скараціць выдаткі рэспубліканскага бюджэту на кампенсацыю працэнтаў банкам па крэдытах прадпрыемстваў. Фактычна, гэта памяншэнне памераў дзяржпадтрымкі для гаспадарак па дзяржпраграмах. То бок, раней прадпрыемствы бралі крэдыты ў банках, а частку крэдытнага працэнту сплачвала дзяржава. Сума гэтай кампенсацыі была ад паловы стаўкі рэфінансавання да стаўкі рэфінансавання, якая ў цяперашні час складае 22%.